Хабзэ зэрыхъуауэ
Жэпуэгъуэм и 7-м къыщыщIэдзауэ махуищкIэ Москва щекIуэкIынущ ди къэралым и мэкъумэш-промышленнэ комплексым и продукцэм цIыхухэр щыгъуазэ щыхуащI, «Бжьыхьэ дыщафэ-2020» зыфIаща 22-нэ урысейпсо гъэлъэгъуэныгъэр.
УФ-м и Правительствэм 2000 гъэм и мэлыжьыхьым къыдигъэкIа Унафэм ипкъ иткIэ, «Бжьыхьэ дыщафэ» зыфIащу кърахьэжьа Iуэхур Мэкъумэш хозяйствэмрэ гъавэм елэжь промышленностымрэ я махуэр гъэлъэпIэным ехьэлIа зэхыхьэхэм я нэхъыщхьэу къалъытэ.
Мы гъэм ар зэхашэ «гъунэгъу» щIыкIэуи онлайн-форматым тетуи. Иужьрейм и фIыгъэкIэ, абы къыщекIуэкI зэпсэлъэныгъэхэми, щагъэлъагъуэ продукцэр зыхуэдэми щыгъуазэ захуэзыщIыфынухэм я бжыгъэр куэдкIэ нэхъыбэу щытынущ.
«Золотаяосень2020.рф» фIэщыгъэр иIэу къызэрагъэпэща интернет-платформэр къэзыгъэсэбэпхэм абдежым щызрагъэщIэфынущ ди къэралым и щIыналъэ зэмылIэужьыгъуэхэм ящыщу зи продукцэр а гъэлъэгъуэныгъэм «езышэлIахэм» я мэкъумэш-промышленнэ комплексхэм я зэфIэкIыр здынэсари, унэтIыныгъэм къыщрахьэжьа техникэ IэмэпсымэщIэхэр зыхуэдэри.
КъищынэмыщIауэ, «Бжьыхьэ дыщафэ-2020» урысейпсо утыкум хэтыну зезыгъэтха IэщIагъэлIхэм абдежым къыщаIуэтэфынущ ди къэралым и мэкъумэш-промышленнэ комплексым и зыужьыкIэм хуэгъэзауэ къыхалъхьэну я мурад я Iуэху еплъыкIэ-бгъэдыхьэкIэщIэ хуэдэхэри.
ДэщIыгъужыпхъэщ, ди республикэм и мэкъумэш предприятхэм ящыщу нэхъ пэрытхэм я лIыкIуэхэри зи гугъу тщIы зэхыхьэм зэрыхэтынури, я продукцэр зэрыщагъэлъэгъуэнури.
Гъэлъэгъуэныгъэм, хабзэ зэрыхъуауэ, мэкъумэш хозяйствэмрэ гъавэм елэжь промышленностымрэ я IэнатIэхэм къыщыхэжаныкIа IэщIагъэлIхэр щагъэлъэпIэнущ.
КЪУМАХУЭ Аслъэн.
